AA verwag nóg petrolprysverhogingsArgieffoto Die Automobiel Assosiasie (AA) het Maandag in ŉ verklaring gesê nog noemenswaardige brandstofprysverhogings word verwag teen die einde van Oktober. Die AA het kommentaar gelewer oor die vroeë berekeninge deur die Sentrale Energiefonds. “Internasionale oliepryse bly hoog en dit is moontlik dat huidige spanning oor Saoedi-Arabië, een van die wêreld se grootste olieverskaffers, selfs nog meer druk kan plaas op brandstofpryse. Goeie nuus is egter dat die rand gunstig teen die Amerikaanse dollar verstewig het en dit sal moontlik as ŉ buffer dien,” het die AA gesê. Die moontlike prysstygings is egter steeds ŉ uitdaging, veral vir dieselverbruikers. “Petrolpryse sal waarskynlik met 40c per liter styg, diesel met 70c per liter en paraffien met 65c per liter,” aldus die AA. Die organisasie het gesê die geskatte verhoging moet, in hierdie stadium, gesien word in die lig van die departement van energie se voorstel om ŉ maksimumprys saam te stel vir 93-oktaan loodvrye- (ULP) en loodvervangingsbrandstof (LRP). “Handelaars sal dan hul eie pryse kan bepaal onder die maksimumbedrag wat deur die regering aangedui word, en kan, afhangende van die marges, die las op die verbruiker verlig deur dié twee tipes brandstof. Hou egter in gedagte dat die AA nie betrokke was aan die saamstel van die voorstel nie, so alle besonderhede oor moontlike implementering is steeds onduidelik.” Die AA verwelkom egter die regering se pogings om die kwessie van brandstofpryse aan te roer.